میلبورن ٹیسٹ: آسٹریلیا کی پوزیشن مستحکم
آسٹریلیا کی جانب سے ٹریوس ہیڈ نے 114 رنز جبکہ اسٹیو اسمتھ 85 اور ٹم پین نے 79 رنز بنائے۔ نیوزی کے نیل ویگنر نے چار آسٹریلوی کھلاڑیوں کو پویلین کی راہ دکھائی۔ 
ویب ڈیسک — میلبورن میں کھیلے جانے والے ٹیسٹ میچ کے دوسرے روز آسٹریلیا کی ٹیم نے 257 رنز چار کھلاڑی آؤٹ پر اننگز کا آغاز کیا۔ ٹریوس ہیڈ نے 114 رنز کی شاندار اننگز کھیلی۔ آسٹریلیا کی پانچویں وکٹ 284 رنز کے مجموعے پر گری جب اسٹیو اسمتھ 85 رنز بنا کر ویگنر کے ہاتھوں آؤٹ ہوئے۔ چھٹی وکٹ 434 رنز پر گری جب ٹم پین 79 رنز بنا کر آؤٹ ہو گئے۔ اس کے بعد آسٹریلیا کی وکٹیں یکے بعد دیگرے گرتی رہیں اور پوری ٹیم 467 رنز بنا کر آؤٹ ہو گئی۔ نیوزی لینڈ کی جانب سے نیل ویگنر نے چار ٹم ساؤتھی نے تین جبکہ گرینڈ ہوم نے دو کھلاڑیوں کو آؤٹ کیا۔ ٹرینٹ بولٹ نے بھی ایک وکٹ حاصل کی۔ جواب میں نیوزی لینڈ کی ٹیم نے دو وکٹوں کے نقصان پر 44 رنز بنا لیے ہیں۔ ٹام بلنڈل 15 جبکہ کین ولیم سن نو رنز بنا کر آؤٹ ہوئے۔ نیوزی لینڈ کو اب بھی آسٹریلیا کے 467 رنز کے مجموعے کے مقابلے میں 423 رنز کے خسارے کا سامنا ہے۔ پرتھ میں کھیلے جانے والے پہلے ٹیسٹ میچ میں آسٹریلیا نے نیوزی لینڈ کو 296 رنز سے شکست دے دی تھی۔